Iż-żewġ suldati li huma suspettati bil-qtil ta' l-immigrant Lassana Cisse Souleyman u l-feriment ta'oħrajn nhar is-6 t'April f'Ħal-Far għamlu dan kiesaħ u biered. Qatluh għax iswed. Għax mogħmija mill-mibegħda razzjali. Is-suldati ser ikunu l-akkużati. Imma l-akkużati rejali huma dawk li bi kliemhom tul is-snin xerrdu l-mibgħeda tar-razza. Dawk li jħossuhom superjuri. Dawk li jqiesu lil "dawk" bħala tajbin biss biex jiġbru ż-żibel. Quddiem dan kollu bil-fors nistaqsu kif il-Pulizija ma tieħux iktar passi kontra min ixerred il-mibgħeda. Għax meta l-pulizija ma tieħux passi, bla dubju jkun hemm min irabbi l-arja u jibqa' għaddej minn fuq kulħadd.